CAZ เคลียร์ไม่ชัด! อ้าง “เงินรับล่วงหน้า” ดันตัวเลขหนี้สินพุ่ง ปัดชี้แจงรายละเอียดโครงการ
CAZ เคลียร์ไม่ชัด! อ้าง “เงินรับล่วงหน้า” ดันตัวเลขหนี้สินพุ่ง ปัดชี้แจงรายละเอียดโครงการ
29 มี.ค. 2562

จากกรณีวานนี้ “ข่าวหุ้นธุรกิจออนไลน์” ได้มีการรายงานข่าวเกี่ยวกับประเด็น : ผวา CAZ ขาดสภาพคล่องหนัก! ฉุดหุ้นร่วงเกือบติดฟลอร์
ด้านความคืบหน้าล่าสุด บริษัท บริษัท ซี เอ แซด (ประเทศไทย) จำกัด (มหาชน) หรือ CAZ ได้มีการชี้แจงข้อผลผ่านระบบสารสนเทศตลาดหลักทรัพย์แห่งประเทศไทย (SET) ว่า จากงบการเงิน ณ วันที่ 31 ธ.ค.62 บริษัทมีหนี้สินหมุนเวียน 830.43 ล้านบาท ประกอบด้วยเงินรับล่วงหน้าจากโครงการก่อสร้างจำนวน 422.43 ล้านบาท ซึ่งถือเป็นหนี้สินที่บริษัทไม่มีภาระในการจ่ายชำระคืน แต่จะทยอยรับรู้เป็นรายได้ตามขั้นความสำเร็จของงาน
โดยเมื่อนำหนี้สินจากเงินรับล่วงหน้าค่าก่อสร้างหักออกจากหนี้สินหมุนเวียนจะส่งผลให้มียอดลดลงเหลือ 418 ล้านบาท และหานำมาเปรียบเทียบกับสินทรัพย์หมุนเวียนจำนวน 660.11 ล้านบาท จะส่งผลให้บริษัทมีอัตราส่วนสภาพคล่อง 1.58 เท่า
นอกจากนี้ บริษัทยังมีเงินจากการระดมทุนขายหุ้นสามัญแก่ประชาชนเป็นครั้งแรก (IPO) จำนวน 312 ล้านบาท ซึ่งมีการแบ่งสัดส่วนไปให้ค้ำประกันกับธนาคาร 100 ล้านบาท ใช้เพื่อซื้อสินทรัพย์ (บางส่วน) ประมาณ 20 ล้านบาท และในส่วนที่เหลือประมาณ 192 ล้านบาท นำไปใช้เป็นเงินทุนหมุนเวียนบริษัท
ดังนั้น บริษัทยังคงมีสภาพคล่องทางการเงินสำหรับการดำเนินธุรกิจและไม่ได้ประสบปัญหาทางการเงินแต่อย่างใด
อย่างไรก็ตาม “ข่าวหุ้นธุรกิจออนไลน์” ได้ติดต่อสอบถามไปยัง นายยาห์วายุ สดุดีปรีดา ประธานเจ้าหน้าที่บริหาร บริษัท เดอะ เวย์ คอมมิวนิเคชั่น จำกัด ซึ่งเป็นบริษัทที่ปรึกษาด้านงานประชาสัมพันธ์ของ CAZ   เพื่อขอทราบรายละเอียดโครงการที่กล่าวอ้าง โดยนายยาห์วายุ ไม่สามารถชี้แจงรายละเอียด พร้อมทั้งปฏิเสธที่จะประสานทางฝ่ายบริหารเพื่อทำการชี้แจงข้อมูลอย่างละเอียดต่อไป
อนึ่งราคาหุ้น CAZ วานนี้ (28 มี.ค.62) ปิดที่ระดับ 3.04 บาท ลดลง 1.16 บาท หรือ 27.62% สูงสุดที่ระดับ 4.20 บาท ต่ำสุดที่ระดับ 2.96 บาท ด้วยมูลค่าการซื้อขาย 4.57 หมื่นล้านบาท
ขณะที่ความเคลื่อนไหวของราคาหุ้นล่าสุด ณ เวลา 12.03 น. อยู่ที่ระดับ 3.24 บาท บวก 0.20 บาท หรือ 6.58% สูงสุดที่ระดับ 3.36 บาท ต่ำสุดที่ระดับ 3.18 บาท ด้วยมูลค่าการซื้อขาย 47.24 ล้านบาท